
     Forord
    
   

   
    Nasjonal faglig retningslinje for demens slår fast at personsentrert omsorg skal ligge til grunn for helse- og omsorgstjenester til personer med demens. Den britiske sosialpsykologen Tom Kitwoods omsorgsfilosofi har fått størst gjennomslag i demensomsorgen i Norge og resten av Europa. Kitwood skrev om personsentrert omsorg i en rekke artikler og i boken
    
     Dementia
    
    
     recon­sidered
    
    
     – The person comes first
    
    . Kitwood beskriver hvordan det psykososiale miljøet en person lever i, påvirker hvordan personen har det, og hvordan eventuelle demenssymptomer påvirker personens liv. Han vektlegger fem psykologiske behov: identitet, inkludering, meningsfull aktivitet/beskjeftigelse, tilknytning og trøst/velvære, og oppsummerer disse i behovet for kjærlighet. Behovene kan tre frem på en annen eller sterkere måte når en person får en demenssykdom, og personen kan trenge hjelp til å ivareta dem.
   

   
    Det er ikke så mange psykologer som jobber i hjemmesykepleien eller i heldøgns omsorgstilbud til personer med demens. I denne boken beskrives derfor de grunnleggende psykologiske behovene fra et sykepleieperspektiv og med vekt på hvordan kunnskapen kan være relevant i deres praksis. Å være i stand til å gjenkjenne behovene hos personen med demens og møte dem på en god måte er viktig for helse- og omsorgspersonell som ønsker å yte personsentrert omsorg.
   

   
    Vi vil rette en stor takk til professor emeritus Knut Engedal som har skrevet kapitlet om demens, og til psykolog Jørgen Wagle for svært nyttige og gode tilbakemeldinger i arbeidet med boken.

     Kapittel 1
    
    

    
     Personsentrert omsorg – kort oppsummert
    
   

  

 
  
   
    Innledning
   

   
    De fleste som arbeider med personer med demens, har et sterkt ønske om å gi god omsorg. God omsorg kjennetegnes gjerne av gode møter der man opplever å bli satt pris på som en verdifull person. Dette er kjernen i personsentrert omsorg slik det ble beskrevet av sosialpsykologen Tom Kitwood i 1990-årene (
    
     1
    
    ). Denne omsorgsfilosofien er de seneste tiårene blitt den mest utbredte i demensomsorgen. Flere demensretningslinjer, blant annet den norske (
    
     2
    
    ), svenske (
    
     3
    
    ) og britiske (
    
     4
    
    ), bygger på denne filosofien. I Nasjonal faglig retningslinje om demens
    
    
    (
    
     2
    
    ) slås det fast at personsentrert omsorg
    
    
    skal ligge til grunn for helse- og omsorgstjenestene som ytes i norsk demensomsorg. Virksomheter som tilbyr helse- og omsorgstjenester, skal etablere rutiner for personsentrert omsorg og behandling til personer med demens, og dette innebærer at virksomheten har rutiner for:
   

   
    	
     opplæring og kompetanseutvikling av alle ansatte innen personsentrert omsorg og behandling
    

    	
     systematisk evaluering og kvalitetsforbedring av tjenestene
    

    	
     tydelig ledelse og støtte av ansatte i utøvelsen av personsentrert omsorg og behandling
    

   

   
    Det er ikke selvsagt at alle vet hva personsentrert omsorg er, eller hvordan personsentrerte omsorgs- og behandlingstiltak kan utformes. For å sikre dette påpeker retningslinjen at alle omsorgsnivåer og ledd i tjenesteapparatet skal ha:
   

   
    	
     en ledelse med kunnskap om personsentrert omsorg og behandling, og som formidler dette verdigrunnlaget gjennom virksomhetens visjon og løpende prioriteringer og avgjørelser
    

    	
     en organisasjonsstruktur der det legges til rette for dialog med og medvirkning fra tjenestemottakere og pårørende
    

    	
     et personale med nødvendig kompetanse, kommunikasjonsmessige og relasjonelle ferdigheter samt engasjement i arbeidet
    

    	
     et personale som utøver sin praksis i tråd med gjeldende faglige og etiske normer
    

    	
     et system for det løpende fagutviklings- og forbedringsarbeidet basert på personsentrert omsorg og behandling som gir seg utslag i behovsdekning, brukertilfredshet, pasientsikkerhet, opplevelse av medvirkning og trivsel (
     
      2
     
     ).
    

   

   
    Denne boken er blitt til gjennom en lang prosess som startet med utviklingen av VIPS praksismodell og materiellet som hører til modellen (
    
     5
    
    ). Boken er skrevet av og primært for sykepleiere. Behovene boken beskriver, derimot, er stort sett beskrevet av psykologer. Begrepene
    
     kontroll
    
    og
    
     mestring
    
    er sentrale for å forstå psykologiske behov og er derfor gjennomgående i boken. Vi har forsøkt å beskrive behovene slik at kunnskapen kan brukes av helse- og omsorgspersonell i den kliniske hverdagen til å støtte personer med demens og annen kognitiv svikt.
   

   
    Begrepet
    
     personsentrert omsorg
    
    ble etter Kitwoods død etter hvert ensbetydende med «god» omsorg. På spørsmål om hva personsentrert omsorg er, svarte mange at det er det samme som «individuell omsorg». For å hindre at begrepet skulle blir for diffust eller for snevert, oppsummerte den britiske psykologen Dawn Brooker personsentrert omsorg i det hun kalte VIPS-rammeverket
    
    
    (
    
     6
    
    ). Rammeverket har fire elementer, V – I – P – S, med seks hjelpespørsmål eller indikatorer til hvert element. Det finnes ett rammeverk for institusjoner og ett rammeverk for tjenester i hjemmet. Begge er vedlagt bakerst i boken.
   

   
    
     Tekstboks 1.1
    

    
     De fire elementene i personsentrert omsorg
    

    
     
      V
     
     – Alle mennesker har den samme
     
      V
     
     erdi, uavhengig av alder og kognitive evner.
    

    
     
      I
     
     –
     
      I
     
     ndividuelt tilrettelagt omsorg fordi alle er unike og ulike.
    

    
     
      P
     
     – Å forstå verden fra
     
      P
     
     erspektivet til personen med demens.
    

    
     
      S
     
     – Et
     
      S
     
     osialt miljø der personen med demens opplever å være inkludert og trives.

